’n Teddiebeer is altyd welkomŉ Afgetredene het honderde bang kinderharte weer rustig gemaak deur die handgebreide teddiebere wat sy sedert 2018 aan die Netcare Linmed Hospitaal in Benoni skenk. “Theda Swanepoel het een of ander telepatiese aanvoeling vir wanneer die teddie-voorraad min begin word. Dan verskyn sy soos ŉ towerfee met ŉ volgende vrag pragtige teddiebere,” sê Allan Stroud, eenheidsbestuurder van ongevalle by die Netcare Linmed Hospitaal. Sedert Swanepoel se aftrede in 2015 is sy besig om te teddies brei. “Ek het nie geweet wat om met myself aan te vang nie, toe sluit ek maar by Rynpark Ouetehuis se breiklub aan. ŉ Vriend het my in 2018 aan Stroud voorgestel,” vertel Swanepoel. Sy het sedertdien byna 500 teddiebere aan die siek en beseerde kinderpasiënte wat hul opwagting by die hospitaal maak, geskenk. “Ek maak min of meer tien ŉ maand en het verlede jaar 120 teddiebere geskenk.” Stroud lewer self ŉ geldelike bydrae tot Swanepoel se wolaankope. “Dit is so ŉ vreugdevolle en wonderlike gebaar. Mevrou Swanepoel is voorwaar wonderlik om al hierdie teddiebere met soveel liefde vir ons jong pasiënte te maak,” sê Linda Bossert, bestuurder van die Netcare Linmed. “Elke teddiebeer wat sy maak is uniek en beeld die tyd en moeite wat sy aan die maak daarvan bestee uit.” Die talentvolle pensioenaris is stadig maar seker op pad na die 1000 teddiebeer-mylpaal. “Dit is so bevredigend om te weet dat my teddies kinders troos. Daar is altyd ŉ plek waar ŉ teddiebeer nodig is.”